滕王閣
作者：蘇轍
朝代：宋

paragraphs: 客從筠溪來，欹仄困一葉。
忽逢章貢餘，滉蕩天水接。
風霜出洲渚，草木見毫末。
勢奔西山浮，聲動古城嶪。
樓觀却相倚，山川互開闔。
心驚魚龍會，目送鳬雁滅。
遥瞻客帆久，更悟江流闊。
史君東魯儒，府有徐孺榻。
高談對賓旅，確論精到骨。
餘思屬湖山，登臨寄遺堞。
驕王應笑滕，狂客亦憐勃。
萬錢罄一飯，千金賣豐碣。
豪風相凌蕩，俳語終倉猝。
事往空長江，人來逐飛楫。
短篇竟蕪陋，絕景費彈壓。
但當倒罌瓶，一醉付江月。